**Sabiedrības integrācijas projektu konkursa nevalstiskajām organizācijām**

**2023. gadā rezultāti**

Rīgas valstspilsētas pašvaldības Centrālās administrācijas Rīgas pilsētas Apkaimju iedzīvotāju centrs informē, ka Sabiedrības integrācijas projektu konkursā nevalstiskajām organizācijām 2023. gadā finansiālu atbalstu projektu īstenošanai saņems **34 projektu pieteikumi.**

Konkursā tika iesniegts 71 projektu pieteikums par kopējo pieprasīto finansējumu 383 601,75 EUR apmērā. Mazo projektu grupā līdz 1500,00 EUR tika iesniegti 11 projektu pieteikumi par summu 16 108,70 EUR, savukārt lielo projektu grupā līdz 7000,00 EUR iesniegti 60 projektu pieteikumi par summu 367 493,05 EUR.

Konkursa rezultātā finansiāli tiek atbalstīta 34 projektu īstenošana, sekmējot sabiedrības integrāciju Rīgas pilsētā. Pilsoniskās līdzdalības un savstarpējās sadarbības attīstības jomā atbalstīti četri projekti, sociālās integrācijas veicināšanas jomā – sešpadsmit projekti, iecietības veicināšanas un jebkādas diskriminācijas novēršanas jomā – septiņi projekti un jauniebraucēju līdzdalības un iekļaušanas Latvijas sabiedrībā jomā – septiņi projekti. Kopā atbalstīti septiņi projekti mazo un divdesmit septiņi projekti lielo projektu grupā, kopumā piešķirot finansējumu **175 251,62 EUR**.

Atbalstīto projektu ietvaros šogad tiks rīkotas dažādas izglītojošas, radošas un aktīvas aktivitātes cilvēkiem ar īpašām vajadzībām, senioriem, Rīgas iedzīvotājiem no dažādām sociālās atstumtības riskam pakļautām grupām un mazākumtautību pārstāvjiem, to veiksmīgākai iekļaušanai sabiedrībā. Notiks arī plašs izglītojošu aktivitāšu cikls par Rīgas vēsturi pirmsskolas izglītības iestādēs un skolās, un tiks veicināta NVO, biznesa un akadēmiskā sektora sadarbība.

Viens no konkursa prioritārajiem virzieniem arī šogad ir Ukrainas civiliedzīvotāju iekļaušanās Latvijas sabiedrībā un savstarpējās izpratnes un sadarbības veicināšana. Šīs jomas projektos tiks īstenotas neformālas latviešu valodas mācīšanās aktivitātes un latviešu valodas klubi, notiks diskusijas par aktuālo situāciju Latvijā Ukrainas kara ietekmē, kā arī dažādas radošas un izglītojošas aktivitātes, iepazīstot Latvijas un Ukrainas tradīcijas, vēsturi un veidojot savstarpēju sapratni un pieņemšanu.

**Atbalstīto projektu saraksts**

|  |  |  |  |  |  |
| --- | --- | --- | --- | --- | --- |
| Nr. p.k. | Projekta iesniedzējs | Projekta nosaukums | Pašvaldības piešķirtais finansējums, EUR | Projekta īstenošanas datums | Projekta apraksts |

**Pilsoniskās līdzdalības un savstarpējās sadarbības attīstība**

|  |  |  |  |  |  |
| --- | --- | --- | --- | --- | --- |
| 1 | Biedrība “Inovāciju atbalsta centrs” | ““Rīdzinieki naturalizējas – 2023”” | 6999,92 | 03.04.2023.-10.11.2023. | Projekta mērķis ir, nodrošinot integrācijas aktivitātes (naturalizācijas kursi, informācijas dienas PMLP), sasniegt galveno rezultatīvo rādītāju, ka vismaz 80 % naturalizācijas kursu dalībnieku projekta laikā ir uzsākuši naturalizācijas procesu. Projekta tiešā mērķa grupa ir Rīgas iedzīvotāji, kas vēlas iegūt Latvijas pilsonību.  Projekta ietvaros tiks īstenoti naturalizācijas kursi un informācijas dienu organizēšana PMLP (projekta laikā organizētas vismaz 2 informācijas dienas). |
| 2 | Biedrība “Latvijas Pilsoniskā alianse” | “Pilsoniskās sabiedrības izaugsmes programmas “ASNS” attīstība” | 7000,00 | 01.03.2023.-15.11.2023. | Projekta mērķis ir stiprināt pilsonisko sabiedrību, ziedošanas kultūru un ilgtspēju, veidojot Latvijā programmu, kas veicina pilsoniskās sabiedrības sadarbību un atbalstu savā starpā, kā arī ar publisko, biznesa un akadēmisko sektoru. Programma paredz platformas https://asns.nvo.lv/ pilnveidi un programmas vispārēju attīstību (programmas dalībnieku skaita pieaugumu, sadarbības un resursu apmaiņas veicināšanu). Programmas platformā ikviens var dalīties ar sev esošajiem cilvēkresursu un zināšanu resursiem (piemēram, nodrošinot juristu un citu ekspertu pieejamību), kā arī materiālos ziedojumus (piemēram, lietotas mēbeles, biroja aprīkojumi), kas vienlaikus veicina ilgtspējas un videi draudzīgus principus. |
| 3 | Biedrība “Cita Rīga” | “Bez pagātnes nav….” | 6761,00 | 02.03.2023.-15.11.2023. | Projekta laikā tiks organizētas atraktīvas, izglītojošas aktivitātes pirmsskolas izglītības iestādēs, sākumskolās, bērniem un jauniešiem "Rīgas Pētnieku skolā" un Ukrainas civiliedzīvotājiem, lai iepazīstinātu ar Rīgas un Latvijas vēsturi un veicinātu kopīgu valstisko vērtību izpratni. |

**Sociālās integrācijas veicināšana**

|  |  |  |  |  |  |
| --- | --- | --- | --- | --- | --- |
| 4 | Nodibinājums “ECO PARTNERS” | “Mentālais fitness 2023” | 1500,00 | 01.03.2023.-15.11.2023. | Projekts sekmēs Rīgas senioru cienīgāku un aktīvāku dzīvesveidu, izveidojot senioru savstarpējās atbalsta grupas “Mentālais fitness” tiešsaistē. Lai sasniegtu šo mērķi, 10 aktīvi seniori tiks apmācīti, kā vadīt savstarpējās atbalsta grupas, izmantojot metodi “Mentālais fitness”.  Pēc apmācības šie seniori kā brīvprātīgie kļūs par senioru savstarpējā atbalsta grupu moderatoriem un izplatīs iegūtās zināšanas citiem senioriem. Nodibinājums “ECO PARTNERS” koordinēs grupas darbību un nodrošinās tehnisko un metodoloģisko atbalstu. |
| 5 | Biedrība “B SPORTS” | “Izdzīvošana tumsā” | 1425,00 | 01.07.2023.-16.07.2023. | Projekta ietvaros tiks īstenota jauniešu ar redzes traucējumiem sadarbība ar jauniešiem bez redzes problēmām, izmantojot airēšanas sporta veidu un izdzīvošanas praktiskās iemaņas, tādejādi popularizējot to kā vienu no alternatīvām brīvā laika pavadīšanai.  Divu dienu garās aktivitātēs jauniešiem ar un bez redzes traucējumiem veidosies sadarbība un izpratne vienam par otru. Jaunieši bez redzes traucējumiem varēs mācīties kur, kā, cik lielā mērā, kādā veidā var palīdzēt cilvēkiem ar redzes traucējumiem. Neredzīgiem jauniešiem būs iespēja apgūt jaunas prasmes, palielināt autonomijas sajūtu, uzdrīkstēties un uzticēties nezināmajam nepazīstamā vidē. |
| 6 | Biedrība “Rīgas Sporta Veterānu klubs” | “Radošas un lietderīgas brīvā laika aktivitātes RSVK biedriem, kopīgi atzīmēt 45. biedrības pastāvēšanas gadadienu” | 1500,00 | 01.03.2023.-15.11.2023. | 2023. gads ir Rīgas Sporta veterānu kluba (RSVK) 45. pastāvēšanas gadadiena. Šīs gadadienas ietvaros RSVK plāno dažādas aktivitātes, tajā skaitā radošas un lietderīgas brīvā laika aktivitātes saviem biedriem.  Projekta laikā notiks biedrības valdes sēdes un atskaišu sapulces, kā arī pieredzes apmaiņas braucieni pie citiem sporta veterāniem Latvijā. Notiks arī RSVK biedru ikmēneša tikšanās Latvijas Sporta muzejā. Savukārt lielākais šī gada pasākums būs RSVK 45 gadu jubilejas pasākums, kas notiks NVO namā. |
| 7 | Biedrība “Juglas Dzīvnieku aizsardzības grupa” | “Talka un draugi” | 1494,00 | 01.04.2023.-30.09.2023. | Projekta ietvaros tiks organizētas divas talkas Rīgas dzīvnieku patversmē “Labās mājas” – Lielā talka 22. aprīlī un Pasaules talka 16. septembrī.  Pirms katras talkas pasākuma notiks pārgājiens gida vadībā no Juglas centra līdz dzīvnieku patversmei, kas sniegs turpmāku pienesumu dzīvnieku patversmes sasniedzamībā un atpazīstamībā apkaimē un brīvprātīgā darba iespēju izmantošanā arī nākotnē. Talkas laikā notiks dažādu brīvprātīgo darbu veikšana dzīvnieku patversmes iekštelpās un āra teritorijā, izzinošas ekskursijas pa dzīvnieku patversmes teritoriju, talcinieku zupas pagatavošana, mini konkursu organizēšana. Talcinieku paveiktie darbi sniegs ne tikai prieku un gandarījumu par padarīto, bet arī jaunus kontaktus, paziņas, draugus brīvprātīgo palīgu vidū. |
| 8 | Nodibinājums “Fonds Nāc līdzās!” | “Nometne personību izaugsmei” | 7000,00 | 15.07.2023.-01.10.2023. | Projekts paredz nometnes organizēšanu, lai veicinātu jauniešu ar īpašām vajadzībām personību attīstību, kas, savukārt, aktivizēs viņu iekļaušanos un līdzdalību sabiedriskās aktivitātēs, viņu prasmes un vēlmes socializēties. Šim nolūkam tiks organizētas dažādas nodarbības personības aspektu izpratnei – psihologu un kouču nodarbības, uzsvērta sadarbības nozīme caur radošajām meistarklasēm kā instrumentu izmantojot mūziku un citas radošas nodarbības. Nometnei būs piesaistīts profesionāls fotogrāfs, kurš fiksēs individuālos jauniešu portretus dažādos nodarbību mirkļos un pēc nometnes tiks veidota fotoizstāde, kuras galvenie tēli būs jaunieši ar īpašām vajadzībām. |
| 9 | Biedrība “Skalbes” | “Psiholoģiskais atbalsts personām, kuru tuviniekam ir diagnosticēta onkoloģiska saslimšana” | 3430,00 | 01.03.2023.-15.11.2023. | Projekta ietvaros personām, kuru tuviniekiem ir diagnosticēta onkoloģiska saslimšana un kuras ir deklarētas Rīgā, tiks nodrošināta iespēja apmeklēt bezmaksas psihologa konsultācijas un saņemt psihoemocionālo atbalstu. Kopā projekta laikā tiks nodrošinātas 100 bezmaksas psihologa konsultācijas. |
| 10 | Biedrība “NVO “Pūks un draugi”” | “Tikšanās dzīves krustcelēs” | 6928,00 | 01.03.2023.-15.11.2023. | Projekta gaitā plānotas tikšanās un pasākumi brīvprātīgā darba ietvaros izglītības procesā esošiem jauniešiem un aprūpes centru iedzīvotājiem Rīgā. Projekta rezultātā tiks sagatavota daudzsēriju dokumentālā filma “Tikšanās dzīves krustcelēs”.  Jauniešiem un senioriem, pēc viņu vēlmēm un fiziskajām spējām, būs iespēja piedalīties filmas veidošanā, režijā, intervētāju un veidotāju lomā. Katrai sērijai, atbilstoši konkrēto dalībnieku īpatnībai, būs savs unikāls scenārijs. Katrā sērijā satiksies viens jaunietis un viens aprūpes centra iedzīvotājs. Abu dzīves posma periodi nav viegli, tās ir sava veida dzīves krustceles, kas saistītas ar nepieciešamību pārvērtēt sevi sabiedrības kontekstā un pasaules uztveri kopumā. Projekta laikā uzņemto filmu noslēgumā plānots translēt Latvijas Televīzijā. |
| 11 | Biedrība “Hroniski slimo bērnu draugu biedrība “SŪRĀBELE”” | “Nometne “Ābolēni 2023”” | 5646,26 | 02.07.2023.-25.08.2023. | Projekts paredz izglītojošu ģimeņu atpūtas nometni pie jūras Rīgā dzīvojošiem vai izglītojamiem hroniski slimiem maznodrošinātiem bērniem un viņu ģimenēm. Dalība nometnē vecinās dalībnieku sociālo prasmju attīstību un uzlabos bērnu un jauniešu garīgo un fizisko veselību, kā arī iedrošinās runāt par savu slimību un problēmām. |
| 12 | Biedrība “SOCIĀLĀS REHABILITĀCIJAS CENTRS” | “Soli pa solim uz integrāciju” | 5898,00 | 01.05.2023.-30.09.2023. | Projekts ir pasākumu kopums, kas vērsts uz bijušo ieslodzīto un atkarīgo personu veiksmīgāku integrēšanu sabiedrībā un noziedzīgu nodarījumu recidīva iemeslu mazināšanu.  Projekta ietvaros Sociālā rehabilitācijas centra “Ratnieki” klientiem paralēli kompleksās sociālās rehabilitācijas programmas apguvei tiks piedāvāti 3 aktivitāšu bloki: latviešu valodas klubiņš, jēgpilna brīvā laika pavadīšana un sadraudzības pasākums, kura ietvaros plānota atvērto durvju diena valsts un pašvaldības iestāžu darbiniekiem, kas tiešā veidā sadarbojas ar SRC “ Ratnieki” un tā klientiem. |
| 13 | Biedrība “Iļģuciema sievietes” | “Notiesāto sieviešu intelektuālā un praktiskā sagatavošana, kritiskās domāšanas veidošana veiksmīgākai integrēšanai sabiedrībā pēc atbrīvošanās šodienas apstākļos” | 3500,00 | 01.06.2023.-31.08.2023. | Projekta mērķis ir palīdzēt notiesātajām sievietēm sagatavoties dzīvei pēc ieslodzījuma: iepazīstināt ar viņu tiesībām un pienākumiem (ģimene, darbs, dzīvesvieta, cieņpilnas attiecības sabiedrībā); palīdzēt apzināt savu vērtību un pašcieņu, palīdzēt veidot kritisko domāšanu un izpratni par problēmām sabiedrībā.  Projekta laikā paredzētas lekcijas un praktiskās nodarbības par Latvijas likumdošanu, personības kvalitāti, saskarsmi un uzvedību, paštēlu un gaumi un radošās mākslas praktiskās nodarbības. |
| 14 | Nodibinājums “Centrs Dardedze” | “Mazu bērnu vecāku no sociāli mazaizsargātām grupām ilgtermiņa integrācija Rīgas pilsētā ar izglītojošu atbalsta programmu “Sargeņģelis”” | 5182,25 | 01.03.2023.-15.11.2023. | Projekta ietvaros tiks sniegtas informatīvi izglītojošas atbalsta grupas “Sargeņģelis” nodarbības mazu bērnu vecākiem Rīgā, kuri atrodas augsta sociālā riska grupā un, kuri ir mazuļa gaidībās vai kuriem ir bērns līdz 2 gadu vecumam. Nodarbību laikā vecāki apgūs nepieciešamās prasmes un iemaņas mazu bērnu audzināšanā un aprūpē, kā arī tiks sniegta vecāku savstarpējās tīklošanās iespēja, mazinot ģimeņu marginalizācijas riskus un veicinot integrāciju sabiedrībā sociāli pieņemamā veidā.  Lai nodrošinātu kvalitatīvu pakalpojuma sniegšanu ilgtermiņā Rīgas pilsētā dzīvojošiem mazu bērnu vecākiem, projekta laikā tiks izstrādāta “Sargeņģeļa rokasgrāmata”. |
| 15 | Nodibinājums “Bērnu un pusaudžu resursu centra atbalsta fonds” | “Sociālo prasmju grupas kā atbalsta sistēma Rīgas jauniešiem, kuri piedzīvo emocionālas un uzvedības grūtības” | 6619,60 | 01.07.2023.-31.10.2023. | Projekta ietvaros ir paredzēts sniegt atbalstu tiem Rīgas pusaudžiem, kuriem ir emocionālas un uzvedības grūtības un nav pieejami valsts apmaksāti pakalpojumi tuvākajā laikā. Tiks organizētas Sociālo prasmju grupas, kuras sniegs atbalstu pusaudžiem Rīgā.  Ir paredzēts izveidots arī pierādījumos balstītas praktiski noderīgas, izglītojošas video lekcijas, kuras sniegtu atbalstu pusaudžiem ar emocionālām un uzvedības grūtībām, pusaudžu tuviniekiem, pedagogiem u. c.  Paralēli galvenajām projekta aktivitātēm, projekta ietvaros tiks informēta visa sabiedrība par nepieciešamību sniegt atbalstu pusaudžiem ar emocionālām un uzvedības grūtībām un tiks aicināta iepazīties ar video materiāliem, kas ir palīdzoši un noderīgi, sniedzot atbalstu pusaudzim. |
| 16 | Nodibinājums “BĒRNU SLIMNĪCAS FONDS” | “Vienādas iespējas visiem - Programmas “Viegliem soļiem” ieviešana Latvijā – atbalsts pedagogiem (II. kārta)” | 6642,40 | 01.03.2023.-31.07.2023. | Projekts paredz:  • izveidot atsevišķu sadaļu tīmekļa vietnē “Viegliem soļiem”, kas paredzēta pedagogiem, kuri ikdienā saskaras ar bērniem, kuriem ir autiskā spektra traucējumi (AST) vai aizdomas par AST;  • izveidot profesionālus, izglītojošus video materiālus un lekcijas pedagogiem par darbu ar bērniem ar AST;  • organizēt podkāstu par pedagogu darbu ar bērniem, kuriem ir AST. |
| 17 | “Latvijas Samariešu apvienība” | “Senioru integrācija sabiedrībā, socializēšana un starpaaudžu sadarbība” | 3003,00 | 01.03.2023.-31.10.2023. | Iesaistot brīvprātīgos darbiniekus, plānots organizēt dažādas aktivitātes, lai veicinātu senioru iekļaušanu mūsdienu sabiedrībā, mazinot atstumtību un vientulību vecumdienās, kā arī palīdzētu viņiem uzturēt kognitīvās un motoriskās funkcijas un uzlabot uztveres un kustību iespējas.  Ar ekspertu - sociālo darbinieku un rehabilotologu palīdzību tiks organizētas piemērotas un lietderīgas brīvā laika aktivitātes un nodarbības: radošas darbnīcas, izbraucieni – kultūras objektu apskate, tradīcijas un kultūras apmaiņu dienas, kā arī apaļā galda diskusijas starp brīvprātīgajiem no dažādām paaudzēm, kurās tiks pārrunātas tēmas par novecošanu, vecuma īpatnībām un veselīgu un ģimenisku novecošanu. |
| 18 | Biedrība “FREE RIGA” | “Tikšanās vieta Brīvbode 2023” | 7000,00 | 01.03.2023.-15.11.2023. | Ar atbalstu projekts “Brīvbode” vēlas turpināt savas darbības apjomu un būt atvērta 2 darba dienas nedēļā divās vietās Rīgā - centrā Turgeņeva ielā 13 un Čiekurkalnā Viskaļu ielā 36a.  Lai arī līdz šim biedrība spējusi nodrošināt “Brīvbodes” darbību brīvprātīgiem spēkiem, tagad, līdz ar kara sākumu Ukrainā, paaugstinās arī atbildības līmenis un nepieciešamais darba stundu apjoms, lai cilvēkiem piedāvātu kvalitatīvu pakalpojumu. Notiek papildus mantisko ziedojumu vākšana un dalīšana ukraiņiem, papildu brīvprātīgo piesaiste palīdzības nodrošināšanai, kā arī ukraiņu brīvprātīgo piesaiste un apmācība.  Biedrība vēlas turpināt šādā apjomā veikt savu iesākto darbu, lai piedāvātu Rīgas iedzīvotājiem saistošu un drošu tikšanās vietu, kur nav svarīgs cilvēka sociālais vai finansiālais stāvoklis, vecums, tautība, dzimums vai reliģiskā piederība. |
| 19 | Biedrība “LATVIJAS JAUNĀ TEĀTRA INSTITŪTS” | “Kjāras Bersani (Itālija) teātra un kustību laboratorija cilvēkiem ar invaliditāti iesaistei skatuves mākslā” | 6775,00 | 01.05.2023.-15.11.2023. | 2023. gada rudenī tiks rīkota mākslinieces Kjāras Bersani no Itālijas 2 dienu ilga teātra un kustību laboratorija “Sottobosco” cilvēkiem ar invaliditāti, kuras laikā būs iespēja darboties ciešā sadarbībā ar mākslinieci un mūziķi. Tiks radīta kopīga telpa kustību un skaņu izzināšanai, sākot no katra iespējām un vēlmēm. Galvenokārt izmantotās valodas būs skaņa, runa un kustība. Laboratorija ļaus cilvēkiem ar invaliditāti apgūt jaunas iemaņas kustību un teātra mākslā, atbrīvoties, lai nokļūtu tuvāk savai autentiskajai dabai.  Pēc 2 dienu intensīvas darbnīcas ikviens interesents tiks aicināts uz publisko diskusiju kopā ar mākslinieci Kjāru Bersani un darbnīcas dalībniekiem, lai diskutētu par to, kā mēs iedomājamies nākotnes attīstību iekļaujošā sabiedrībā uz skatuves un kultūras ainā kopumā. |

**Iecietības veicināšana un jebkādas diskriminācijas novēršana**

|  |  |  |  |  |  |
| --- | --- | --- | --- | --- | --- |
| 20 | Nodibinājums “RĪGAS PSIHIATRIJAS UN NARKOLOĢIJAS CENTRA ATTĪSTĪBAS FONDS” | “Iecietības formula: zināšanas un pieņemšana” | 3045,00 | 01.03.2023.-15.11.2023. | Projekts ietver izglītojošus un atbalstošus seminārus un praktiskas mācības par psihiskās veselības problēmām dažādām sabiedrības grupām: līdzcilvēkiem, draugiem, darba kolēģiem un konkrētai mērķa grupai - saslimušo tuviniekiem, aprūpētājiem, kā arī būtiskam sabiedrības segmentam – apkalpošanas nozaru uzņēmumu darbiniekiem, it īpaši saistībā ar saskarsmes problēmsituācijām, kas izvēršanas neiecietībā, diskriminācijā zināšanu trūkuma un aizspriedumu dēļ.  Projekta laikā notiks 7 tematiski izglītojoši un atbalstoši semināri un 2 tiešsaistes lekcijas mērķētai un plašai problemātisko jautājumu atspoguļošanai. |
| 21 | Biedrība “AGIHAS” | “Cilvēku, kuri dzīvo ar HIV sociālās atstumtības, pašstigmatizācijas un pašizolācijas mazināšana” | 5754,56 | 01.03.2023.-31.10.2023. | Projekta ietvaros tiks īstenotas trīs aktivitātes:  • biedrības "AGIHAS" kvalificēti konsultanti 8 mēnešus latviešu, angļu un krievu valodā sniegs klātienes un attālinātas konsultācijas cilvēkiem, kuri inficējušies ar HIV;  • 2023. gada vasarā tiks organizēts 3 dienu motivācijas veselības seminārs cilvēkiem ar HIV;  • tiks organizētas trīs pašatbalsta grupas tikšanās cilvēkiem, kas dzīvo ar HIV. |
| 22 | Nodibinājums “Invalīdu un viņu draugu apvienība “APEIRONS”” | “Informēts Rīdzinieks” | 7000,00 | 01.03.2023.-15.11.2023. | Projekta ietvaros tiks veidotas 9 rubrikas nodibinājuma “Apeirons” veidotā raidījumā “Pāreja” par aktualitātēm un jaunumiem sociālajā jomā. Rubrikā būs intervijas ar Rīgas domes sociālo jautājumu komitejas vai Rīgas domes Labklājības departamenta Sociālās pārvaldes pārstāvjiem, kuras vadīs cilvēki ar intelektuālās attīstības traucējumiem, un aktualitātes saistībā ar sociālo jomu, tai skaitā, kā saņemt dažādus pakalpojumus, kurus nodrošina Rīgas pašvaldība un valsts. |
| 23 | “DIA+LOGS” , atbalsta centrs visiem, kurus skar HIV/AIDS | “Es esmu Es! 2” | 5825,00 | 24.07.2023.-15.11.2023. | Projekta ietvaros plānots organizēt 2 dienu klātienes mācības profesionāļiem, kuru darbība saistīta ar izglītošanu: sociālie darbinieki, jaunatnes lietu speciālisti,  sociālie pedagogi, nevalstisko organizāciju pārstāvji u. c., apskatot dažādības jautājumus, kā arī iepazīstoties ar asociatīvajām kārtīm “Dialogs par DAŽĀDĪBU” un “Dialogs par HIV”, to izmantošanas iespējām, priekšrocībām, ieguvumiem, aktualizējot sensitīvus jautājumus.  Tiks organizēts arī piecu *Zoom* nodarbību cikls - speciālistiem un interesentiem. Katra nodarbība aktualizēs noteiktu integrācijas šķautni, sniedzot iespēju dalībniekiem iegūt teorētiskās bāzes zināšanas un apgūt dažādas metodes, kā šos konkrētos jautājumus risināt, izmantojot vērtīgu rīku - asociatīvās kārtis. Šim nolūkam iepriekšējā projektā izstrādāto kāršu komplektu “Dialogs par DAŽĀDĪBU” plānots digitalizēt, lai ar to būtu iespējams strādāt arī attālinātās sesijās. |
| 24 | Biedrība “LGBT un viņu draugu apvienība “Mozaīka”” | “Rīga nediskriminē!” | 6998,00 | 15.06.2023.-15.11.2023. | Projekta mērķis ir izveidot un izplatīt sabiedrībai saturiski viegli pieejamu materiālu par diskrimināciju - tās definīciju Latvijas likumdošanā, tās veidiem, praktiskajām izpausmēm, kā to atpazīt apkārtējā vidē un kā reaģēt, ja kāds ir kļuvis par diskriminācijas upuri vai fiksējis diskrimināciju pret kādu apkārtējā vidē. Īpašs uzsvars tiks likts uz to, kā ziņot par diskrimināciju tiesībsargājošajām iestādēm un jo īpaši Tiesībsarga birojam. Projekta materiāli būs piemēroti visiem, taču tiks īpaši mērķēti uz jauniešu auditoriju, tādējādi dodot iespēju tieši šai grupai efektīvi reaģēt uz diskrimināciju.  Projekta ietvaros tiks izveidots video un drukas materiāls par diskrimināciju jauniešiem, kas tiks izplatīts Rīgas izglītības iestādēs, kā arī materiāli sociālajiem tīkliem. |
| 25 | Biedrība “Klubs “Māja” - jaunatne vienotai Eiropai” | “Klubs “Māja” apmācības 23” | 6441,90 | 06.03.2023.-06.09.2023. | Projekta ietvaros tiks organizētas 4 dienu apmācības jauniešiem par tēmu “Iecietības veicināšana un diskriminācijas novēršana”. Dalībniekiem tiks stāstīts par diskrimināciju, un viņi paši caur dažādām aktivitātēm varēs saprast, ko nozīmē būt iecietīgam. Apmācību laikā būs iespēja arī izbaudīt aktīvo atpūtu, galda spēļu un filmu vakarus, lai iepazītos un kopā atpūstos. Katru vakaru notiks “drošības grupiņas”, kur dalībnieki varēs dalīties ar savām emocijām un apspriest pagājušo dienu. |
| 26 | Centrs “MARTA” | “Kā būt veselīgās attiecībās” | 6973,84 | 01.03.2023.-01.08.2023. | Projekta ietvaros tiks nodrošinātas atbalsta grupa jauniešiem, kuriem ir neveselīga attiecību pieredze - piedzīvota vardarbība attiecībās.  Grupas vadītāji piedāvās nodarbību plānu un saturu par šādām tēmām: izpratne par to, kas ir neveselīgas attiecības, vardarbības veidi, brīdinājuma pazīmes par neveselīgām attiecībām, vardarbīgu attiecību dinamika, personīgās robežas u. c. Pēc grupu organizēšanas tiks izveidoti izglītojošie materiāli par dažādiem vardarbības veidiem un to, kā dažādiem jaunatnes darbiniekiem rīkoties vardarbības situācijās, kā arī tās nepieļaut. |
| 27 | Biedrība “Šamir” | “Piemiņas pasākuma “Dzīvo gājiens” organizēšana” | 1480,00 | 04.03.2023.-04.07.2023. | “Dzīvo gājiens” ir tradicionālais biedrības “Šamir” komemorācijas pasākums – gājiens pa bijušā Rīgas geto ielām. Tas, sākot no 2010. gada, katru gadu notiek ebreju tautas genocīda upuru piemiņas dienā - 4. jūlijā. Šis piemiņas pasākums apvieno seniorus - holokaustā cietušo Latvijas, Vācijas, Austrijas ebreju radiniekus, pētniekus, aktīvistus, starptautisko organizāciju pārstāvjus, politiķus, amatpersonas, vēstniekus. |

**Jauniebraucēju līdzdalība un iekļaušana Latvijas sabiedrībā**

|  |  |  |  |  |  |
| --- | --- | --- | --- | --- | --- |
| 28 | Biedrība “Rakstnieku muzeju biedrība PILS” | “DĀRTAS SKOLA” | 1352,20 | 15.03.2023.-15.11.2023. | Projekts ietver 6 nodarbību ciklu, kas paredzēts Ukrainas civiliedzīvotāju integrācijas veicināšanai Latvijas sabiedrībā un kultūrvidē. Projekta dalībnieki būs arī Rīgas pamatiedzīvotāju ģimenes, kas palīdzēs veidot ģimeniskākas, personiskākas saites.  Projekta nosaukums atgādina par K. Barona sievu Dārtu, kurai, dzīvojot svešumā, bija lemts izaudzināt savu dēlu Kārli par krietnu latvieti. Šodien ukraiņu sievietēm lemta tāda pati misija.  Nodarbības laikā dalībnieki varēs apgūt praktiskās prasmes, kā arī gūs iespēju attīstīt komunikācijas prasmes latviešu valodā. Tāpat nodarbībās ir atvēlēts laiks kustību aktivitātēm, kas radīs labvēlīgu psiholoģisko noskaņu. Īpašas nodarbības ir paredzētas arī bērniem, kas attīstītu viņu komunikācijas, sadarbības prasmes un veicinātu radošumu. Projekta darbības pamatvieta ir K. Barona muzejs Rīgā, bet nodarbību plānā paredzētas arī aktivitātes ārpus telpām. |
| 29 | Reliģiska organizācija “ANGLIKĀŅU BAZNĪCAS SVĒTĀ PESTĪTĀJA DRAUDZE RĪGĀ” | “Atcerēties nākotni: Krievijas un Ukrainas bēgļu sarunas” | 1500,00 | 01.03.2023.-15.11.2023. | Projekta mērķis ir veicināt krievu un ukraiņu bēgļu integrāciju un savstarpēju dialogu.  Projekta ietvaros tiks rīkotas publiskas diskusijas par karu Ukrainā, mēģinot integrēt Ukrainas, Krievijas bēgļus un vietējās sabiedrības krievu tautības pārstāvjus. Diskusijās tiks iesaistīti: eksperti – žurnālisti, teologi, kultūras un sociālie darbinieki – bēgļi no Ukrainas un Krievijas, kuri šobrīd dzīvo Latvijā, kā arī vietējie eksperti šajās jomās. |
| 30 | “Latvijas Neredzīgo sporta savienība” | “Nāc piedalies un sporto ar mums” | 6990,00 | 01.03.2023.-30.09.2023. | Ar projekta palīdzību tiks organizēti aktīvi treniņi un pasākumi Rīgas vājredzīgajiem un neredzīgajiem cilvēkiem, kā arī tiks informēta apkārtējā sabiedrība par biedrības darbību, tādējādi piesaistot organizācijai jaunus brīvprātīgos. Aktivitāšu laikā tiks spēlētas tādas spēles kā šahs, dambrete, domino, kāršu spēles, novuss, galda teniss (šoudauns), boulings un rīkotas dažādas viktorīnas. |
| 31 | Biedrība “LABDARĪBAS PROJEKTU ATBALSTA CENTRS” | “Mācāmies latviešu sarunvalodu!” | 7000,00 | 01.03.2023.-31.07.2023. | Biedrības piedāvāto latviešu valodas klubu mērķis ir ieinteresēt jauniebraucējus apgūt valsts valodu, veidot ilgstošu atbalsta sistēmu latviešu valodas apgūšanai un uzlabošanai. Apspriest un pārrunāt dažādus notikumus ģimenē, pilsētā, valstī, lai mazinātu jauniebraucēju valodas barjeru un palīdzētu viņiem vieglāk iekļauties Rīgas pilsētā un Latvijas sabiedrībā.  Projekta laikā notiks latviešu valodas klubi, kuros plānots iesaistīt jauniebraucējus un Rīgas pilsētas vietējos iedzīvotājus un brīvprātīgos. |
| 32 | Biedrība “LATVIJAS SENIORU KOPIENU APVIENĪBA” | “Kopā ar ukraiņiem 2023. gadā” | 6996,69 | 01.03.2023.-15.11.2023. | Projekta galvenais mērķis ir Rīgas senioru sadarbība ar ukraiņiem, kas patvērumu no kara atraduši Rīgā.  Projekta laikā notiks: integrācijas sarunu klubi – sadraudzība, latviešu un ukraiņu kultūrvides apguve, ekskursijas pavasarī Kuldīgā, ceriņziedu laikā Dobelē, vasarā - Kurzemē, rudenī – Siguldā, dziesmu svētku pasākumu apmeklējumi, iepazīšanās ar mazākumtautību NVO pārstāvjiem. Projekta noslēguma pasākumā „Tautas tērpu gods” notiks iepazīšanās ar Ukrainas un lībiešu tautas tērpiem. |
| 33 | Biedrība “DrKT” | “Rīgas stāsti” | 6940,00 | 01.03.2023.-31.10.2023. | Projekts paredz izstrādāt mācību video ciklu latviešu valodas apguvei pieaugušajiem B1 un B2 līmeņos, kas kopā ar tekstu un komentāriem ievietoti īpašā mājas lapā. Video vienkāršā valodā tiks stāstīts par Rīgas vidi, kultūru, izglītības iespējām, svētkiem un citām tēmām. Pie video mājas lapā būs pievienots teksta atšifrējums, lai skatītājs/klausītājs var nokopēt jebkuru vārdu un izpētīt tā tulkojumu, gramatiku un cita veida informāciju internetā. Tekstā būs saites uz mājas lapām, kas konkrēto vārdu skaidros dziļāk. Video un mājas lapa būs brīvi pieejami jebkuram interesentam arī pēc projekta beigām. |
| 34 | Biedrība “Patvērums “Drošā māja”” | “Sievietes radošuma atslēga!” | 6650,00 | 01.03.2023.-15.11.2023. | Projekta ietvaros tiks organizēti latviešu sarunvalodas klubi un integrācijas pasākumi: Jāņu svinības pilsētā, Pasaules bēgļu diena, Brīvdabas muzeja apmeklējums, 11. novembra radošā darbnīca par Latviju.  Projekta norisēs pulcēsies sievietes no Ukrainas un vietējās sabiedrības, lai veicinātu sieviešu savstarpējo sadarbību, integrāciju, veidotu jaunus kontaktus un domu apmaiņu. |